Na osnovu člana 5 stav 2 člana 13 stav 5 Zakona o putevima ("Službeni list Crne Gore, br. 082/20 i 140/22), člana 38 stav 1 tačka 2 Zakona o lokalnoj samoupravi ("Službeni list Crne Gore", br. 002/18, 034/19, 038/20, 050/22 i 084/22), člana 46 stav 1 tačka 2 Statuta opštine Rožaje ("Službeni list Crne Gore - opštinski propisi", br. 38/18 i 16/21), Skupština opštine Rožaje, na sjednici održanoj 06.11.2025.godine, donijela je

**ODLUKU**

**o opštinskim i nekategorisanim putevima na teritoriji opštine Rožaje**

I OPŠTE ODREDBE

Član 1

Ovom Odlukom se uređuje upravljanje, održavanje, izgradnja, rekonstrukcija, razvoj i način korišćenja i finansiranja opštinskih i nekategorisanih puteva na teritoriji Opštine Rožaje.

Izgradnja i rekonstrukcija opštinskih i nekategorisanih puteva vrši se u skladu sa zakonom kojim se uređuje izgradnja i rekonstrukcija objekata.

# Član 2

Opštinski put je javni put namijenjen povezivanju naselja na teritoriji Opštine Rožaje, povezivanju sa naseljima u susjednim opštinama ili povezivanju djelova naselja, prirodnih i kulturnih znamenitosti, pojedinih objekata i slično na teritoriji Opštine Rožaje.

Opštinski putevi su lokalni putevi, kao i ulice u naseljima.

Opštinski putevi su putevi u opštoj upotrebi.

Lokalni put je javni put koji povezuje sela i naselja na teritoriji lokalne zajednice ili koji se nadovezuje na odgovarajuće puteve susjedne lokalne zajednice, a od značaja je za lokalni saobraćaj na teritoriji te lokalne zajednice.

Lokalni putevi su i pristupni putevi koji povezuju aerodrome, željezničke stanice, turistička mjesta, kulturne i istorijske spomenike i slične objekte sa drugim javnim putevima.

Gradska ulica je dionica puta u gradu ili naselju koja je izgrađena sa pješačkim stazama ili sa pješačkim i biciklističkim stazama.

# Član 3

Nekategorisani put je površina koja se koristi za saobraćaj po bilo kom osnovu i koji je dostupan većem broju korisnika (seoski, poljski i šumski putevi, putevi na nasipima za odbranu od poplava, parkirališta i sl.)

Nekategorisani putevi su u opštoj upotrebi, osim puteva koji su osnovno sredstvo privrednog društva ili drugog pravnog lica i puteva izgrađenih sredstvima građana na zemljištu u svojini građana.

# II UPRAVLJANJE OPŠTINSKIM I NEKATEGORISANIM PUTEVIMA

# Član 4

Poslove upravljanja, razvoja, izgradnje, rekonstrukcije, održavanja i zaštite opštinskih i nekategorisanih puteva koji su u opštoj upotrebi vrše nadležni organi lokalne uprave Opštine Rožaje.

Predsjednik Opštine Rožaje može ugovorom povjeriti poslove iz stava 1 ovog člana privrednom društvu čiji je osnivač Opština Rožaje, registrovanom za ove djelatnosti, kao i drugom privrednom društvu u vlasništvu Crne Gore ili drugih lokalnih samouprava iz Crne Gore.

Izuzetno od stava 1 i 2 ovog člana, određeni poslovi se mogu dodijeliti i putem postupka javne nabavke.

# Član 5

Pod upravljanjem opštinskim i nekategorisanim putevima koji su u opštoj upotrebi u smislu odredaba ove odluke podrazumijevaju se poslovi:

* priprema i donošenje jednogodišnjeg programa uređenja prostora na teritoriji Opštine Rožaje, koji obuhvata i izgradnju opštinskih puteva,
* priprema i donošenje jednogodišnjeg programa izgradnje i rekonstrukcije nekategorisanih puteva u opštoj upotrebi,
* priprema i donošenje jednogodišnjeg programa održavanja i zaštite opštinskih i nekategorisanih puteva u opštoj upotrebi,
* vođenje potrebnih evidencija o putevima sa kojima se upravlja,
* blagovremeno preduzimanje odgovarajućih aktivnosti i mjera za organizaciju zaštite i održavanje puteva sa kojima se upravlja,
* održavanje putnog i zaštitnog pojasa opštinskog i nekategorisanog puta u opštoj upotrebi i

- drugi poslovi koji se odnose na upravljanje putevima.

# Član 6

Ciljevi i osnovni zadaci razvoja, održavanja, zaštite i modernizacije opštinskih puteva, dinamika, izvori finansiranja, utvrđuju se jednogodišnjim programom uređenja prostora.

Ciljevi i osnovni zadaci izgradnje i rekonstrukcije nekategorisanih puteva u opštoj upotrebi i način njihovog finansiranja utvrđuju se jednogodišnjim programom izgradnje i rekonstrukcije ovih puteva.

Održavanje i zaštita opštinskih i nekategorisanih puteva u opštoj upotrebi vrši se na osnovu jednogodišnjeg programa koji donosi sekretarijat nadležan za poslove saobraćaja, na koji saglasnost daje Skupština Opštine Rožaje.

# Član 7

Organ lokalne uprave nadležan za poslove saobraćaja Opštine Rožaje vrši poslove izdavanja:

* saglasnosti za priključak prilaznog puta na opštinski put;
* saglasnosti za priključak i ukrštanje nekategorisanog puta na opštinski put odnosno sa tim putem;
* saglasnosti za postavljanje telegrafskih i telefonskih, vazdušnih i kablovskih linija i vodova niskog napona za osvjetljavanje, mjesta ukrštanja opštinskog puta sa željezničkom prugom i drugih sličnih objekata i postrojenja u trupu puta, putnom i zaštitnom pojasu opštinskog i nekategorisanog puta;
* saglasnosti za održavanje sportskih i drugih manifestacija na opštinskom putu;
* saglasnost za prekope, potkopavanja ili druge radove na opštinskom i nekategorisanom putu;
* saglasnost za postavljanje natpisa pored opštinskih puteva;
* odobrenje za izgradnju privremenih parking prostora pored opštinskih puteva;
* odobrenje za postavljanje zaštitnih ograda pored opštinskih puteva;
* saobraćajno-tehničke uslove za projektovanje priključaka na opštinski i nekategorisani put i saglasnost na izrađenu tehničku dokumentaciju;
* saobraćajno-tehničke uslove za utvrđivanje lokacije kao i uslove za projektovanje i uređenje autobuskih stajališta na opštinskim putevima;
* dozvole za izgradnju autobuskih stajališta na opštinskim putevima;
* saglasnost za priključenje komercijalnog objekta na opštinski i nekategorisani put;

- saglasnosti za zakup putnog zemljišta opštinskih i nekategorisanih puteva.

Akti iz stava 1 ovog člana sadrže saobraćajno-tehničke uslove.

# Član 8

Nadležni organ ili privredno društvo iz člana 4, stav 1 i 2 ove Odluke, vrši poslove:

* učestvuje u pripremi i realizuje program izgradnje i rekonstrukcije opštinskih i nekategorisanih puteva;
* priprema poziv za nadmetanje i zaključuje ugovor za izradu tehničke dokumentacije za izgradnju i rekonstrukciju opštinskih i nekategorisanih puteva u opštoj upotrebi;
* priprema poziv za nadmetanje i zaključuje ugovor za izvođenje radova na izgradnji i rekonstrukciji opštinskih i nekategorisanih puteva u opštoj upotrebi;
* stručnog nadzora nad izvođenjem radova;
* priprema poziv za nadmetanje i zaključuje ugovor za investiciono održavanje opštinskih i nekategorisanih puteva u opštoj upotrebi;
* obavlja i druge poslove saglasno Odluci o osnivanju i ovoj Odluci.

# Član 9

Registar opštinskih i nekategorisanih puteva u opštoj upotrebi na teritoriji opštine Rožaje, ažurira i vodi organ lokalne uprave nadležan za poslove saobraćaja.

# III IZGRADNJA, REKONSTRUKCIJA I IZVOĐENJE RADOVA NA OPŠTINSKIM I NEKATEGORISANIM PUTEVIMA

# Član 10

Izgradnja i rekonstrukcija opštinskih i nekategorisanih puteva, kao i izvođenje radova na ovim putevima vrši se u skladu sa zakonom o putevima, zakonom o uređenju prostora, zakonom o izgradnji objekata i ovom odlukom. Pod izgradnjom opštinskih i nekategorisanih puteva podrazumijeva se izgradnja puteva po novoj trasi.

Pod rekonstrukcijom opštinskog puta podrazumijevaju se radovi na postojećem putu u zoni zaštitnog pojasa kojima se mogu: mijenjati osovina, niveleta i konstruktivni elementi puta, širina i nosivost kolovozne konstrukcije, povećati stabilnost putnih objekata i kosina, graditi nove saobraćajne trake, presvlačiti tucanički kolovozi asfaltom i slično.

Pod rekonstrukcijom nekategorisanog puta podrazumijevaju se radovi kojima se bitno vrši promjena tehničko građevinskih karakteristika i konstruktivnih elemenata puta, i to: proširenje kolovoza, izmjena nivelete puta, pojačanje kolovozne konstrukcije ako se time bitno ne mijenjaju tehničke karakteristike puta, izmještanje trake puta na pojedinim dionicama, zamjena dotrajalih mostova i drugih objekata stalnim objektima i slično.

# Član 11

Projektovanje i građenje ulica na teritoriji Opštine Rožaje vrši se u skladu sa planskom dokumentacijom uz primjenu normativa i standarda iz ove oblasti.

# Član 12

Izgrađene ili rekonstruisane opštinske i nekategorisane puteve u opštoj upotrebi, investitor je dužan da sa odgovarajućom tehničkom dokumentacijom, preda na upravljanje i održavanje organu lokalne uprave ili privrednom društvu iz člana 4 stav 1 i 2 ove Odluke, u roku od 15 dana od dana dobijanja upotrebne dozvole.

# Član 13

Izvođenje drugih radova na kolovozu, trotoaru ili drugoj saobraćajnoj površini može se vršiti na osnovu saglasnosti organa lokalne uprave nadležnog za saobraćaj.

Investitor uz zahtjev za izdavanje saglasnosti za izvođenje radova dužan je da dostavi:

* dokaz o vlasništvu nad objektom za čije potrebe se izvode radovi;
* dokaz o izdatim uslovima i drugim odobrenjima za objekat koji se priključuje na vodovodnu, elektroprenosnu, TK ili drugu infrastrukturu;

- skicu trase radova;

* projekat privremene saobraćajne signalizacije i regulacije saobraćaja u toku izvođenja radova urađen u skladu sa Zakonom o putevima i
* dokaz o uplati lokalne komunalne takse.

Saglasnost za izvođenje radova sadrži i rokove za izvođenje tih radova i dovođenje kolovoza, trotoara ili druge saobraćajne površine u ispravno stanje.

# Član 14

Hitnim intervencijama na vodovodnoj, električnoj, telefonskoj i drugoj infrastrukturnoj mreži može se pristupiti i prije dobijanja saglasnosti, pod uslovom da se prije početka radova obavijesti organ lokalne uprave, inspektor za puteve, komunalni policajac i subjekat kome su povjereni poslovi održavanja opštinskih i nekategorisanih puteva u opštoj upotrebi.

Zahtjev za izdavanje odobrenja iz stava 1 ovog člana sa razlozima hitnosti podnosi se najkasnije u roku od 24 časa nakon početka radova.

# Član 15

Prilikom izvođenja radova iz člana 13 ove odluke, izvođač je dužan:

* da gradilište ogradi i noću osvijetli;
* da na gradilištu postavi tablu na kojoj je ispisan naziv investitora i izvođača radova;
* da postavi privremenu signalizaciju u skladu sa projektom privremene signalizacije;
* da obilježi i noću osvijetli mjesto na kojima je prilaz dozvoljen, odnosno zabranjen;
* da na gradilištu stalno održava red i čistoću, tako da se prolaznici i vozila ne prljaju odnosno oštete, kao i da se ne raznosi prašina, blato i smeće, i
* da po završetku radova gradilište očisti i opere.

Organ lokalne uprave dužan je da blagovremeno, preko sredstava javnog informisanja ili na drugi pogodan način, objavi privremene izmjene režima ili ograničenja saobraćaja zbog izvođenja radova na opštinskim i nekategorisanim putevima, saglasno izdatom odobrenju.

# Član 16

Organ lokalne uprave propisuje uslove i daje saglasnost za priključenje lokacije na kojoj se gradi objekat ili postavlja uređaj pored opštinskog i nekategorisanog puta u opštoj upotrebi: stanica za snabdijevanje motornih vozila gorivom (pumpna stanica), auto-servisa, objekata za privremeni smještaj neispravnih vozila, putnih baza, auto baza za pružanje pomoći i informacija učesnicima u saobraćaju, ugostiteljskih objekata, turističkih objekata, trgovinskih objekata, sportsko-rekreativnih objekata i drugih komercijalnih objekata. Uz Zahtjev za izdavanje saglasnosti Investitor je dužan dostaviti revidovani projekat priključka u skladu sa Zakonom o putevima i ovom odlukom.

# Član 17

Postavljanje natpisa pored opštinskih puteva vrši se na osnovu saglasnosti organa lokalne uprave nadležnog za saobraćaj.

Pravno lice, preduzetnik ili fizičko lice uz Zahtjev za postavljanje natpisa pored opštinskog puta dužan je dostaviti Idejni projekat urađen u skladu sa izdatim saobraćajno tehničkim uslovima izdatim od organa lokalne uprave.

# IV ODRŽAVANJE OPŠTINSKIH I NEKATEGORISANIH PUTEVA

# Član 18

Pod održavanjem opštinskog i nekategorisanog puta, smatraju se radovi kojim se obezbjeđuje nesmetan i bezbjedan saobraćaj vozila i kretanje pješaka i čuva upotrebna vrijednost puta.

Održavanje opštinskih i nekategorisanih puteva obuhvata i odlučivanje o korišćenju putnog zemljišta i obavljanju pratećih djelatnosti na istim.

Član 19

Održavanje opštinskih puteva obuhvata radove na redovnom i investicionom održavanju.

# Član 20

Radovi na redovnom održavanju opštinskih puteva obuhvataju:

* pregled, utvrđivanje i ocjenu stanja opštinskih puteva i objekata na njima;
* mjestimično popravljanje kolovozne konstrukcije, potpornih i obložnih zidova, obloga i ostalih elemenata trupa puta;
* čišćenje kolovoza i ostalih elemenata puta, nasipa, usjeka i zasjeka granicama putnog pojasa;

- uređivanje bankina;

* uređivanje i očuvanje kosina, nasipa, usjeka i zasjeka;
* čišćenje i uređivanje jaraka, rigola, propusta i drugih djelova sistema za odvodnjavanje puta;
* popravku putnih objekata;
* postavljanje, popravku i zamjenu nedostajućih i uništenih, odnosno oštećenih saobraćajnih znakova u skladu sa projektom vertikalne i horizontalne signalizacije;
* obnavljanje i čišćenje saobraćajne signalizacije (horizontalne i vertikalne);
* postavljanje, zamjenu i popravku nedostajuće i uništene odnosno oštećene opreme puta i objekata i opreme za zaštitu puta, saobraćaja i okoline;
* košenje trave i uređivanje zelenih površina na putu i putnom pojasu;
* čišćenje snijega i leda sa kolovoza opštinskog puta i kolovoza autobuskih stajališta bankina i rigola, posipanje kolovoza u krivinama i većim nagibima puta, kao i na mostovima u slučaju poledice;
* održavanje i sanaciju elektro-tehničkih i mašinskih instalacija u tunelima;
* organizovanje brojanja saobraćaja;
* uklanjanje oštećenih i napuštenih vozila i drugih stvari sa opštinskog puta;
* drugi slični radovi na održavanju u ispravnom stanju puta i objekata na njima;
* obavještavanje javnosti o stanju prohodnosti opštinskih puteva i vanrednim događajima na njima.

# Član 21

Radovi na investicionom održavanju opštinskih puteva su građevinski radovi koji se vrše u okviru postojećeg putnog profila i obuhvataju:

* obnavljanje i zamjenu dotrajalog donjeg stroja trupa puta;
* poboljšanje konstruktivnih elemenata puta, ublažavanje uzdužnih nagiba, promjenu poprečnog nagiba kolovoza, ispravku elemenata horizontalnih i vertikalnih krivina, proširenje i zamjena kolovozne konstrukcije, bankina i ostalih elemenata trupa puta, poboljšanje elemenata raskrsnica u nivou i slično;
* izradu, obnavljanje i zamjenu dotrajalih propusta i drenažnih sistema, potpornih i obložnih zidova, složenih dilatacionih naprava i slično;
* opravku mostova, nadvožnjaka, podvožnjaka i vijadukta i antikorozivnu zaštitu čeličnih elemenata;
* zamjenu provizornih i dotrajalih mostova, nadvožnjaka, podvožnjaka i vijadukata;
* opravku tunela (zamjenu drenažnih sistema, hidroizolacije, konstruktivna sanacija ili zamjena tunelske obloge, izrada rasvjete i ventilacije u tunelima);
* sanaciju klizišta i odrona;
* postavljanje zaštitne opreme, zaštitnih objekata i uređaja za zaštitu puta i okoline, i

- drugi slični radovi kojima se čuva put, odnosno dovodi u projektovano stanje.

Radovi investicionog održavanja opštinskih puteva izvode se u skladu sa tehničkom dokumentacijom.

# Član 22

Radovi na redovnom održavanju nekategorisanih puteva obuhvataju:

* pregled nekategorisanih puteva i objekata na njima;
* planiranje i ravnanje puteva;
* zaštitu kosina, nasipa, usjeka i zasjeka;
* čišćenje materijala sa puta;
* odvođenje vode sa puteva;
* košenje trave i održavanje zasada na putnom pojasu;
* posipanje kolovoza u krivinama i većim nagibima puta, kao i na mostovima u slučaju poledica;
* postavljanje, zamjena, uklanjanje i popravka vertikalne signalizacije i drugih oznaka saglasno projektu, a naročito na mjestima ukrštanja ovih puteva sa javnim putevima i željezničkim prugama;
* čišćenje i uređivanje jarkova i propusta;
* otklanjanje nedostataka na putevima i na objektima, i
* druge radove na održavanju nekategorisanog puta u ispravnom stanju.

# Član 23

Poslove redovnog održavanja i zaštite opštinskih i nekategorisanih puteva u opštoj upotrebi, na teritoriji Opštine Rožaje, kojim se obezbjeđuje nesmetano i bezbjedno odvijanje saobraćaja, vrši organ lokalne uprave ili privredno društvo u skladu sa članom 4 ove Odluke.

Poslove redovnog održavanja i zaštite nekategorisanih puteva koji su osnovno sredstvo privrednog društva ili drugog pravnog lica i puteva izgrađenih sredstvima građana na zemljištu u svojini građana, obavljaju imaoci prava raspolaganja.

Poslove redovnog i investicionog održavanja saobraćajnog priključka na opštinski put dužan je obavljati vlasnik objekta kojem je organ lokalne uprave dao saglasnost za priključak.

Dinamiku i vrstu radova vlasnik objekta je dužan uskladiti sa radovima redovnog i investicionog održavanja dionice puta na koju je objekat priključen.

# Član 24

Poslove investicionog održavanja opštinskih puteva na osnovu Programa iz člana 8 Odluke vrši nadležni organ ili privredno društvo u skladu sa članom 4 ove Odluke.

# Član 25

Radovi na održavanju opštinskih i nekategorisanih puteva moraju se izvoditi tako, da se zbog njih po pravilu ne zaustavlja saobraćaj.

Ukoliko bi zbog izvođenja radova na održavanju opštinskog i nekategorisanog puta moglo doći do smetnje u normalnom odvijanju saobraćaja, izvođač radova je dužan prije početka izvođenja radova, obezbijediti mjesto na kome se radovi izvode i za vrijeme trajanja radova organizovati bezbjedan saobraćaj u uslovima gradnje i na mjestu izvođenja radova.

Mjesto na kojem se izvode radovi mora se označiti propisanom saobraćajnom signalizacijom.

# Član 26

U slučaju štrajka zaposlenih kod subjekta kome su povjereni poslovi održavanja i zaštite opštinskih i nekategorisanih puteva u opštoj upotrebi, ili kod odabranog izvođača kome su ugovorom povjereni poslovi investicionog održavanja opštinskih puteva, isti su dužni da za vrijeme trajanja obustave rada, obezbijede najmanje:

* zahvate za postizanje bezbijednosti na putu koji bi, ako se ne izvedu, mogli prouzrokovati oštećenje puta i ugroziti bezbjednost saobraćaja na putu;
* otklanjanje posljedica prirodnih i drugih nepogoda na ovim putevima;
* prohodnost ovih puteva u zimskom periodu najmanje u obimu koji omogućava odvijanje saobraćaja uz upotrebu zimske opreme;
* obavještavanje javnosti o stanju i prohodnosti na ovim putevima.

# Član 27

U slučaju da na opštinskom i nekategorisanom putu koji je u opštoj upotrebi dođe do prekida odvijanja saobraćaja uslijed elementarnih nepogoda (sniježnih lavina, odronjavanja terena u većem obimu, zemljotresa i slično), a subjekat kome su povjereni ovi poslovi i odabrani izvođač nijesu u mogućnosti da svojim sredstvima otklone nastale smetnje ili uspostave saobraćaj, Planom za otklanjanje elementarnih nepogoda, koji se donosi po hitnom postupku, utvrđuju se mjere koje je potrebno preduzeti u cilju bezbjednog odvijanja saobraćaja.

Plan iz prethodnog stava donosi predsjednik Opštine, na predlog organa lokalne uprave i pribavljenog mišljenja Uprave za saobraćaj.

# Član 28

Pravna lica i preduzetnici koji za obavljanje svoje redovne djelatnosti koriste nekategorisani put u opštoj upotrebi, dužni su učestvovati u održavanju i zaštiti tog puta.

Obaveza pravnog lica i preduzetnika u smislu stava 1 ovog člana, mora se izvršiti u skladu sa jednogodišnjim Programom uređenja prostora i Programom održavanja opštinskih i nekategorisanih puteva.

# V ZAŠTITA OPŠTINSKIH I NEKATEGORISANIH PUTEVA

# Član 29

Organ lokalne uprave može zabraniti saobraćaj na opštinskom ili nekategorisanom putu u opštoj upotrebi, uopšte ili za pojedine vrste vozila na cijelom putu, ili na pojedinim njegovim djelovima, ako se:

* put nalazi u takvom stanju da se na njemu ne može odvijati saobraćaj, uopšte ili za pojedine vrste vozila,
* odvijanjem saobraćaja pojedinih vrsta vozila nanosi šteta putu i objektima na putu,
* radovi na rekonstrukciji i održavanju puta ne mogu se izvesti bez obustavljanja saobraćaja, kao i
* drugih razloga usljed kojih je bezbjednost saobraćaja na putu ugrožena.

Opšta zabrana saobraćaja na opštinskom i nekategorisanom putu u opštoj upotrebi može biti samo privremena, a zabrana saobraćaja za pojedine vrste vozila može biti privremena i stalna.

# Član 30

Izuzetno, u slučaju elementarnih nepogoda koje mogu izazvati prekid saobraćaja na opštinskom i nekategorisanom putu u opštoj upotrebi, Uprava za saobraćaj i inspektor za puteve mogu privremeno obustaviti saobraćaj.

# Član 31

Zabrana saobraćaja na opštinskom i nekategorisanom putu u opštoj upotrebi, mora se blagovremeno objaviti u medijima i označiti odgovarajućim saobraćajnim znacima, a mogu se preduzeti i druge mjere obezbjeđenja.

# Član 32

Radovi na opštinskom i nekategorisanom putu u opštoj upotrebi, ili uz njega, koji utiču na saobraćaj, odnosno zbog kojih je potrebno djelimično ili potpuno zatvaranje puta za saobraćaj, mogu se obavljati samo na osnovu odobrenja organa lokalne uprave.

Izuzetno od odredaba stava 1 ovog člana, dozvoljeno je privremeno, djelimično ili potpuno zatvaranje puta zbog redovnog održavanja puta.

# Član 33

U slučaju rekonstrukcije puta, zahtjev za izdavanje odobrenja za zatvaranje opštinskog i nekategorisanog puta u opštoj upotrebi, mora obuhvatiti sljedeće podatke:

* o lokaciji;
* o vrsti i obimu radova zbog kojih se predlaže zatvaranje puta i

- način i vrijeme trajanja njihovog izvođenja.

Troškove zatvaranja puta i preusmjeravanja saobraćaja zbog zatvaranja puta snosi podnosilac zahtjeva.

# Član 34

Podnosilac zahtjeva za izdavanje odobrenja za potpuno zatvaranje puta ili njegovog dijela, mora o zatvaranju puta i preusmjeravanju saobraćaja obavijestiti Upravu za saobraćaj i javnost, putem medija i to najmanje tri dana prije zatvaranja puta.

# Član 35

Radi zaštite opštinskog puta, kao i radi bezbjednosti saobraćaja, organ lokalne uprave, na predlog Uprave za saobraćaj, može zabraniti korišćenje postojećih priključaka i prilaznih puteva, ako postoji mogućnost korišćenja nekog drugog prilaznog puta ili se može odrediti, da se više priključaka i prilaznih puteva priključe na jednom mjestu.

# Član 36

Nekategorisani putevi koji se priključuju na opštinske puteve, sa savremenim kolovoznim zastorom, moraju se izgraditi sa tvrdom podlogom ili sa istim kolovoznim zastorom kao i opštinski put na koji se priključuju u dužini od najmanje 50 m računajući od ivice kolovoza opštinskog puta.

Troškove izgradnje iz stava 1 ovog člana snosi investitor, ako se gradi novi opštinski, odnosno nekategorisani put.

# Član 37

Vlasnici ili korisnici zemljišta ili objekata koji se nalaze u blizini opštinskog ili nekategorisanog puta mogu imati prilazni put na iste, uz prethodno pribavljeno odobrenje organa lokalne uprave.

Priključivanje prilaznih puteva na način iz stava 1 ovog člana vrši se pod uslovom ako za to postoje saobraćajno-tehnički uslovi.

Odobrenjem iz stava 1 ovog člana se određujuje način, saobraćajno-tehnički uslovi i naknada za priključenje prilaznog puta na opštinski put.

Troškove izgradnje, odnosno preuređenja priključka iz stava 3 ovog člana snosi vlasnik, odnosno korisnik objekta.

# Član 38

U trouglovima preglednosti opštinskog i nekategorisanog puta, nije dozvoljeno saditi sadnice, ostavljati i postavljati predmete, postrojenja, uređaje, materijale, graditi bilo kakve objekte ili vršiti druge radnje koje ometaju preglednost puta.

# Član 39

Radi zaštite opštinskih puteva zabranjeno je privremeno ili stalno zauzimanje puta ili njegovog dijela ili izvođenje bilo kakvih radova na putu koji nijesu u vezi sa održavanjem ili rekonstrukcijom puta i to:

* vući po putu grede, balvane, plugove, drljače, saonice, kamene blokove i druge slične predmete;
* spuštati na put niz strane usijeka, zasijeka ili sa puta niz strane nasipa: građu, drvo za ogrijev, kamenje i drugi materijal;
* prevoziti materijale sitnije granulacije - rasuti materijal, bez pokrivanja tovarnog sanduka;
* puštati stoku na put, kosine nasipa i usijeka puta, kao i graditi pojila za stoku u putnom i zaštitnom pojasu puta;
* držati đubrište i gnojne jame u putnom i zaštitnom pojasu;
* deponovati zemlju, otpadni, građevinski i drugi materijal u putnom i zaštitnom pojasu puta;
* ispuštati vode, otpadne vode i drugu nečistoću na put i putno zemljište ili spriječavati oticanje vode sa puta ili putnog jarka, putnog propusta i dalje usmjeravanje vode ka njihovim recipijentima;
* nanositi blato sa prilaznog puta na opštinski put;

- vaditi kamen, pijesak i šljunak u putnom pojasu;

* koristiti putni jarak za navodnjavanje okolnog zemljišta;
* zamazivati ili prljati kolovoz puta mazutom, naftom, motornim uljem i drugim masnim materijama;
* koristiti za pristup opštinski put na mjesto gdje nema dozvoljenog priključka;
* okretati traktore, plugove i druga poljoprivredna oruđa na opštinskom putu;
* postavljati i koristiti svjetiljke ili druge svjetleće naprave na putu ili pored puta koje bi mogle ometati ili ugrožavati saobraćaj;
* namjerno uz put paliti travu i druge otpadne materije;
* voziti ili parkirati vozila na bankinama, površinama namijenjenim biciklistima i pješacima ili na drugim djelovima puta koji nijesu predviđeni za vožnju vozila, osim u slučajevima ako je parkiranje ili zaustavljanje na njima izričito dozvoljeno;
* ostavljati na putevima ili bacati bilo kakve predmete, građevinski ili drugi materijal;
* ukloniti, premjestiti, zakloniti, oštetiti ili uništiti saobraćajni znak;
* vršiti i druge slične radnje kojima bi se mogao oštetiti put ili putni objekat, ometati ili ugrožavati saobraćaj na putu.

# Član 40

Radi zaštite nekategorisanih puteva u opštoj upotrebi zabranjeno je privremeno ili stalno zauzimanje puta ili njegovog dijela ili izvođenje bilo kakvih radova na putu koji nijesu u vezi sa održavanjem ili rekonstrukcijom puta i to:

* vući po putu grede, balvane, plugove, drljače, kamene blokove i slične predmete;
* spuštati na put niz strane usijeka, zasijeka i nasipa drvenu građu, drvo za ogrijev, kamenje i drugi materijal;

- deponovati zemlju, otpadni, građevinski i drugi materijal u putnom i zaštitnom pojasu puta;

- orati, kopati ili izvoditi druge slične radove na putu;

-ispuštati otpadne vode na putu, u putnom i zaštitnom pojasu puta; - na bilo koji drugi način oštetiti put ili putne objekte.

Član 41

Na lokalnim i nekategorisanim putevima u opštoj upotrebi, radi zaštite, zabranjeno je vršiti prevoz teretnim vozilima čije osovinsko opterećenje prelazi 6 tona, osim na putevima za koje opštinska komisija koju formira Predsjednik opštine utvrdi drugačije.

Član 42

Prevoz vozilima čije osovinsko opterećenje prelazi 6 tona smatraće se vanrednim prevozom.

Vanredni prevoz može se vršiti na osnovu dozvole za vanredni prevoz koju izdaje nadležni organ lokalne uprave.

O izdatim dozvolama iz stava dva ovog člana organ lokalne uprave u pisanoj formi obavještava Upravu policije.

Dozvola za vanredni prevoz na lokalnim i nekategorisanim putevima u opštoj upotrebi nije potrebna za vanredne prevoze koji se trebaju obaviti odmah zbog prirodnih i drugih nepogoda.

Bliže uslove i način obavljanja vanrednog prevoza Opština propisuje posebnom odlukom.

Član 43

Ako jeza vanredni prevoz potrebno preduzeti posebne mjere obezbjeđenja (osiguranje mostova, podupiranje mostova, pojačanje putnog pojasa, objekata, pratnja i sl.), troškove u vezi sa preduzetim mjerama snosi podnosilac zahtjeva. Prevoznik je dužan da obavlja prevoz u skladu sa izdatom dozvolom.

Prevoznik je dužan nadoknaditi štetu koja nastane na lokalnom i nekategorisanom putu u opštoj upotrebi ili objektu na putu.

Član 44

Kontrola osovinskog opterećenja ukupne dozvoljene mase i dimenzija vozila na opštinskim i nekategorisanim putevima u opštoj upotrebi sastavni je dio redovnog održavanja i vrši je nadležni inspekcijski organ lokalne uprave preko ili odabranog izvođača uz prisustvo organa uprave nadležnog za policijske poslove.

Član 45

Vlasnik ili korisnik zemljišta uz opštinski ili nekategorisani put u opštoj upotrebi mora dopustiti slobodan otok vode sa puta i odlaganje snijega na njegovom zemljištu ako se time ne pravi šteta.

Vlasnici odnosno korisnici zemljišta uz put iz stava 1 ovog člana moraju, u skladu sa zakonom i uz nadoknadu, dopustiti pristup do putnih objekata zbog njihovog održavanja, gradnje odvodnih jarkova, upojnih bunara i drugih objekata za odvod vode sa puta, gradnju privremenih ili stalnih objekata za zaštitu puta i saobraćaja na njemu u slučaju sniježnih nanosa, smetova, buke, zasljepljivanja i ostalih štetnih uticaja, koje nije moguće postaviti na putnom zemljištu.

# Član 46

Zabranjeno je građevinski i drugi materijal koji ne služi za potrebe održavanja opštinskog i nekategorisanog puta u opštoj upotrebi držati pored puta na manjem rastojanju od 5 m računajući od spoljne ivice putnog pojasa.

Na opštinskom i nekategorisanom putu, kao i u blizini puta i putnog objekta ne smiju se izvoditi radovi koji bi mogli oštetiti ili ugroziti put ili putni objekat, povećati troškove održavanja puta i putnog objekta ili ometati, odnosno ugrožavati saobraćaj na putu.

# Član 47

Vozilo koje se onesposobi za dalju vožnju, kao i teret koji je pao sa vozila, imalac vozila odnosno tereta, dužan je da odmah otkloni sa kolovoza opštinskog i nekategorisanog puta u opštoj upotrebi.

Ako se uklanjanje ne izvrši na način i u roku iz stava 1 ovog člana, uklanjanje će izvršiti subjekat kome su povjereni poslovi održavanja puta o trošku vlasnika vozila, odnosno tereta.

# Član 48

Pored opštinskih i nekategorisanih puteva koji su u opštoj upotrebi ne mogu se graditi stambene i druge zgrade, podizati postrojenja i uređaji i graditi drugi objekti na određenoj udaljenosti od puteva (zaštitni pojas).

Širina zaštitnog pojasa u kome se ne mogu, bez saglasnosti organa lokalne uprave, otvarati rudnici i kamenolomi, graditi krečane i ciglane, vaditi šljunak i pijesak, graditi šljunkare ili glinokopi, podizati industrijske zgrade i postrojenja kao i slični objekti, iznosi pored opštinskih puteva 20 m, računajući od spoljne ivice putnog pojasa.

Širina zaštitnog pojasa u kome se ne mogu, bez saglasnosti organa lokalne uprave, graditi stambene, poslovne, pomoćne i slične zgrade, kopati rezervoari, septičke jame, niti podizati električni dalekovodi iznosi pored opštinskih puteva 10 metara, računajući od spoljnje ivice putnog pojasa.

Izuzetno od stava 3 ovog člana u brdsko-planinskim predjelima sa nepovoljnom topografijom, mogu se, uz saglasnost organa lokalne uprave graditi stambene, poslovne, pomoćne i slične zgrade i u zaštitnom pojasu, ali ne bliže od 5 m pored opštinskih puteva, računajući od spoljnje ivice putnog pojasa.

U zaštitnom pojasu iz stava 3 ovog člana dozvoljeno je graditi stanice za snabdijevanje motornih vozila gorivom, auto servis, objekat za privremeni smještaj onesposobljenih vozila, putnu bazu, auto bazu za pružanje pomoći i informacija učesnicima u saobraćaju, kao i saobraćajnu površinu komercijalnog objekta pored lokalnog i nekategorisanog puta kojem je omogućen prilaz na te puteve i koji je u funkciji tih puteva i saobraćaja (ugostiteljski, turistički, trgovinski, sportsko-rekreacioni i slični objekti), na osnovu građevinske i upotrebne dozvole nadležnog organa.

Predlagač zahvata u zaštitnom pojasu opštinskog i nekategorisanog puta, nema pravo da traži zaštitu od štetnih uticaja puta na njegove objekte ili uređaje.

Telefonske, telegrafske, vazdušne kablovske linije i vodovi niskog napona za osvjetljavanje, cjevovodi, kanalizacija, vodovod i slični objekti mogu se postavljati u putnom i zaštitnom pojasu samo po odobrenju organa lokalne uprave.

Odredbe stava 1 do 7 ovog člana ne odnose se na dio javnog puta koji prolazi kroz naseljeno mjesto, ako je izgrađen kao ulica ili za koji je planskim dokumentom predviđeno da će se izgraditi kao gradska ulica.

# Član 49

Na mjestima na kojima se sakupljaju građani u velikom broju (sportski stadioni, sajmišta, škole, dječja igrališta, vjerski objekti i slično) ili se koriste za držanje stoke u većem broju (pašnjaci, ergele i drugo) a nalaze se pored opštinskih puteva sa gustim motornim saobraćajem moraju se postaviti zaštitne ograde na način kako to zahtijeva bezbjednost saobraćaja ili zaštita puta ili putnih objekata od oštećenja.

Zaštitnu ogradu iz stava 1 ovog člana, postavlja i održava vlasnik, odnosno korisnik zemljišta ili objekata, odnosno investitor puta, zavisno od toga ko je izazvao potrebu za postavljanje zaštitne ograde.

Postavljanjem ograde iz stava 1 ovog člana ne smije se umanjiti preglednost na opštinskom putu.

Organ lokalne uprave utvrđuje potrebu podizanja ograde iz stava 1 ovog člana i određuje uslove i način njenog podizanja.

Ako vlasnik zemljišta ili objekta pored opštinskog puta ne podigne ili ne održava zaštitinu ogradu, podizanje odnosno održavanje izvršiće subjekat kome su povjereni poslovi održavanja opštinskih puteva, na predlog organa lokalne uprave, o trošku vlasnika zemljišta ili objekta.

# Član 50

Ograde i drveće pored opštinskih i nekategorisanih puteva u opštoj upotebi mogu se podizati u zaštitnom pojasu, tako da ne sprječavaju preglednost puta i ne ugrožavaju bezbjednost saobraćaja.

# Član 51

Pored opštinskih puteva na udaljenosti do 10 m, računajući od spoljne ivice putnog pojasa nije dozvoljeno podizati spomen - obilježja.

# Član 52

Zabranjeno je bez odobrenja organa lokalne uprave obavljati radove van zaštitnog pojasa opštinskog i nekategorisanog puta u opštoj upotrebi, koji bi mogli prouzrokovati promjenu vodostaja, ili visinu podzemne vode, ili na drugi način uticati na put, sigurnost saobraćaja na njemu ili radove izvoditi u suprotnosti sa uslovima izdatog odobrenja organa lokalne uprave.

# Član 53

Pravna i fizička lica koja uz opštinski i nekategorisani put vrše pošumljavanje, uređenje korita rijeka, uređenje bujica, moraju dobiti saglasnost organa lokalne uprave i prilagoditi vrstu i obim radova tako da se put ne ugrožava.

# Član 54

Parking prostor pored ugostiteljskih objekata na opštinskim putevima vlasnici ili korisnici su dužni da održavaju u skladu sa propisima o putevima, a putni pojas uz parking prostor su dužni da ozelene travom ili ukrasnim šibljem, odnosno drugim rastinjem koje ne ometa preglednost puta.

# Član 55

Na saobraćajni znak ili stub na koji je postavljen, zabranjeno je stavljati sve što nije u vezi sa značenjem samog saobraćajnog znaka.

Zabranjeno je neovlašćeno uklanjanje ili oštećenje saobraćajnih znakova i opreme na putu ili izmjena značenja saobraćajnih znakova.

# Član 56

Kada subjekat kome su povjereni poslovi održavanja i zaštite opštinskih i nekategorisanih puteva i odabrani izvođač kome su ugovorom povjereni poslovi na rekonstrukciji ili investicionom održavanju ovih puteva, u izvođenju radova nađu da su učinjene povrede odredaba ove odluke, dužni su bez odlaganja o tome obavijestiti Komunalnu policiju.

# VI FINANSIRANJE OPŠTINSKIH I NEKATEGORISANIH PUTEVA

# Član 57

Finansiranje izgradnje i rekonstrukcije, održavanja i zaštite opštinskih i nekategorisanih puteva u opštoj upotrebi, obezbjeđuje se iz Budžeta Opštine Rožaje.

Sredstva koja se u Budžetu Opštine Rožaje obezbjeđuju i opredjeljuju za razvoj, izgradnju i rekonstrukciju, održavanje i zaštitu opštinskih i nekategorisanih puteva u opštoj upotrebi su:

* sredstva ostvarena od naknada pri registraciji drumskih motornih vozila, traktora i priključnih vozila i drugih drumskih vozila na motorni pogon;
* sredstva ostvarena iz naknada za korišćenje opštinskih puteva;
* sredstva ostvarena od koncesionih naknada za korišćenje prirodnih dobara koja se dodjeljuju iz budžeta Crne Gore;
* zajmovi i krediti;
* donacije;
* ulaganje domaćih i stranih lica, kao i

- drugi izvori u skladu sa zakonom.

# Član 58

Za korišćenje opštinskih i nekategorisanih puteva plaćaju se naknade i to:

* godišnja naknada pri registraciji drumskih motornih vozila, traktora i priključnih vozila;
* naknada za vanredni prevoz;
* naknada za postavljanje natpisa na opštinskom nekategorisanom putu i pored istih;
* naknada za zakup putnog zemljišta;
* naknada za zakup drugog zemljišta koje pripada Opštini Rožaje, kao upravljaču puta;
* naknada za priključenje prilaznog puta na opštinski put i nekategorisani put;
* naknada za postavljanje cjevovoda, vodovoda, kanalizacije, električnih, telefonskih i telegrafskih vodova na opštinskom i nekategorisanom putu;
* godišnja naknada za cjevovode, vodovode, kanalizaciju, električne, telefonske i telegrafske vodove i slično ugrađene na opštinskom i nekategorisanom putu;
* naknada za izgradnju komercijalnih objekata kojima je omogućen pristup sa opštinskog i nekategorisanog puta;
* naknada za korišćenje komercijalnih objekata kojima je omogućen pristup sa opštinskog i nekategorisanog puta;
* naknada za korišćenje nekategorisanog puta koji u obavljanju svoje djelatnosti koriste pravna lica i preduzetnici.

Visinu naknade za korišćenje opštinskih i nekategorisanih puteva utvrđuje Skupština opština Rožaje na predlog organa lokalne uprave nadležnog za poslove lokalnih prihoda, a koriste se za održavanje i zaštitu opštinskih i nekategorisanih puteva.

# VII NADZOR

# Član 59

Nadzor nad sprovođenjem ove odluke vrši organ lokalne uprave nadležan za poslove saobraćaja.

Poslove inspekcijskog nadzora vrši inspektor za puteve.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

# Član 60

Pored ovlašćenja utvrđenih Zakonom o inspekcijskom nadzoru, inspektor za puteve ima i ovlašćenja da:

* pregleda radove na rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta;
* pregleda tehničku i drugu dokumentaciju za rekonstrukciju i održavanje opštinskog i nekategorisanog puta u opštoj upotrebi, njegovog dijela i putnog objekta;
* kontroliše izvođenje radova redovnog održavanja opštinskih i nekategorisanih puteva u opštoj upotrebi;
* kontroliše stanje opštinskog i nekategorisanog puta u opštoj upotrebi, njegovog dijela i putnog objekta;
* prati pravilno održavanje opštinskog i nekategorisanog puta u opštoj upotrebi, njegovog dijela i putnog objekta, u skladu sa tehničkim i drugim propisima i uslovima kojima se osigurava sposobnost opštinskog i nekategorisanog puta, njegovog dijela i putnog objekta za nesmetano i bezbjedno odvijanje saobraćaja;
* kontroliše uslove odvijanja saobraćaja na opštinskom i nekategorisanom putu u opštoj upotrebi;
* kontroliše pravilno i redovno sprovođenje propisanih mjera zaštite opštinskog i nekategorisanog puta u opštoj upotrebi;
* prati primjenu tehničkih propisa, tehničkih normativa i standarda i normi kvaliteta prilikom izvođenja radova i upotrebe materijala kod rekonstrukcije i održavanja opštinskog i nekategorisanog puta u opštoj upotrebi;
* kontroliše da li se pri rekonstrukciji opštinskog i nekategorisanog puta u opštoj upotrebi, njegovog dijela i putnog objekta, void građevinski dnevnik i knjiga inspekcije na propisan način;
* provjerava da li se opštinski put, njegov dio i putni objekat koristi na osnovu izdate upotrebne dozvole, odnosno odobrenja za korišćenje nekategorisanog puta u opštoj upotrebi i da li su su isti izdati na propisan način.

# Član 61

Radi otklanjanja utvrđenih nepravilnosti inspektor za puteve pored ovlašćenja utvrđenih Zakonom o inspekcijskom nadzoru je ovlašćen i obavezan da subjektu nadzora:

* naredi zabranu saobraćaja ili saobraćaja određene vrste vozila na opštinskom i nekategorisanom putu u opštoj upotrebi, njegovom dijelu i putnom objektu, kojima se ugrožava, ili može biti ugrožena bezbijednost saobraćaja ili kojima se nanosi šteta opštinskom ili nekategorisanom putu;
* naredi otklanjanje nedostataka na opštinskom i nekategorisanom putu u opštoj upotrebi, njegovom dijelu i putnom objektu kojima se ugrožava ili može biti ugrožena bezbjednost saobraćaja;
* naredi investitoru pribavljanje upotrebne dozvole, u roku koji ne može biti kraći od 30 dana, ako utvrdi da se opštinski ili nekategorisani put, njegov dio ili putni objekat, za koji je izdata građevinska dozvola, koristi bez upotrebne dozvole, a ako investitor ne pribavi upotrebnu dozvolu u utvrđenom roku, privremeno zabrani saobraćaj na opštinskom ili nekategorisanom putu u opštoj upotrebi, njegovom dijelu ili putnom objektu;
* naredi otklanjanje nedostataka u utvrđenom roku, ako utvrdi da se prilikom izvođenja radova i upotrebe materijala pri rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta, ne primjenjuju tehnički propisi, tehnički normativi i standardi i norme kvaliteta, kao i propisani uslovi za bezbjednost saobraćaja, a ako se u utvrđenom roku nedostaci ne otklone, zabrani, odnosno obustavi dalje izvođenje radova i naredi rušenje i uklanjanje izgrađenih, rekonstruisanih i održavanih djelova opštinskog i nekategorisanog puta ili putnog objekta na kojima nijesu otklonjeni naređeni nedostaci.

# Član 62

Pored upravnih mjera i radnji propisanih Zakonom o inspekcijskom nadzoru inspektor za puteve je ovlašćen i obavezan da preduzima i sledeće upravne mjere i radnje:

* zabrani, odnosno obustavi izvršenje radova koji se izvode protivno zakonu i drugim propisima, tehničkim normativima i tehničkim standardima i normama kvaliteta prilikom izvođenja radova i upotrebe materijala pri rekonstrukciji i održavanju opštinskog i nekategorisanog puta u opštoj upotrebi, njegovog dijela i putnog objekta suprotno uslovima odvijanja saobraćaja na opštinskom i nekategorisanom putu, njegovom dijelu i putnom objektu ili suprotno propisanim mjerama zaštite opštinskog i nekategorisanog puta, njegovog dijela i putnog objekta;
* naredi rušenje i uklanjanje objekata izgrađenih, odnosno postavljenih u zaštitnom pojasu opštinskog i nekategorisanog puta u opštoj upotrebi i uklanjanje deponija i komunalnog otpada, izgrađenih, postavljenih ili ostavljenih suprotno odredbama ove odluke;
* naredi rušenje i uklanjanje ograda, drveća, zasada, građevinskog i drugog materijala i natpisa podignutih, ostavljenih ili postavljenih suprotno odredbama ove odluke;
* naredi rušenje i uklanjanje objekata, cjevovoda, vodova, instalacija sa opštinskog i nekategorisanog puta u opštoj upotrebi, njegovog dijela, putnog objekta i putnog pojasa, osim objekata cjevovoda, vodova i instalacija za koje je ustanovljeno pravo službenosti, pravo korišćenja ili drugo pravo određeno ovom odlukom;
* zabrani radove koji se izvode u neposrednoj blizini opštinskog i nekategorisanog puta u opštoj upotrebi, njegovog dijela i putnog objekta, a koji mogu ugroziti njihovu stabilnost i bezbjednost saobraćaja;
* zabrani korišćenje nekategorisanog puta u opštoj upotrebi, pravnom licu ili preduzetniku, koji bez odobrenja za korišćenje u obavljanju svoje djelatnosti koristi nekategorisani put;
* naredi postavljanje fizičkih prepreka, kojima se onemogućava priključenje na opštinski i nekategorisani put u opštoj upotrebi, bez prethodno pribavljene saglasnosti nadležnog organa.

# VIII KAZNENE ODREDBE

# Član 63

Kaznene odredbe primjenjivaće se shodno Zakonu o putevima i Zakonu o inspekcijskom nadzoru, kao i drugim propisima iz ove oblasti.

IX PRELAZNE I ZAVRŠNE ODREDBE

Član 64

Na sve uslove i situacije vezane za opštinske i nekategorisane puteve koje nijesu predviđene ovom odlukom primjenjivaće se neposredno Zakon o putevima.

Član 65

Danom stupanja na snagu ove Odluke prestaje da važi Odluka o opštinskim lokalnim i nekategorisanim putevima na teritoriji Opštine Rožaje ("Službeni list Crne Gore - opštinski propisi", br. 036/14 od 18.12.2014, 034/17 od 07.08.2017), osim dijela člana 60 koja glasi: “ Osim poglavlja II Odluke o određivanju, izgradnji, rekonstrukciji, održavanju, zaštiti i korišćenju lokalnih i nekategorisanih puteva, br. 799 od 07.05.2007. godine ("Službeni list Crne Gore - opštinski propisi", br. 18/07 br. 6/00)“, koja će se primjenjivati sve do donošenja nove Odluke o opštinskim i nekategorisanim putevima na teritoriji Opštine Rožaje.

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-016/25-363

Rožaje, 07.11.2025. godine

**SKUPŠTINA OPŠTINE ROŽAJE**

**Predsjednik Skupštine,**

**Almir Avdić, s. r.**