Na osnovu člana 8 stav 6, člana 9 stav 5 i člana 12 stav 3 Zakona o putevima ("Službeni list Crne Gore“, br. 082/20 i 140/22), člana 38 stav 1 tačka 2 Zakona o lokalnoj samoupravi ("Službeni list Crne Gore", br. 002/18, 034/19, 038/20, 050/22 i 084/22), člana 46 stav 1 tačka 2 Statuta opštine Rožaje ("Službeni list Crne Gore - opštinski propisi", br. 38/18 i 16/21), na sjednici Skupštine opštine Rožaje, održanoj dana 06.11.2025. godine, donijela je

**ODLUKU**

**o kriterijumima za kategorizaciju, način obilježavanja i razvrstavanja**

**opštinskih puteva na teritoriji opštine Rožaje**

**I OPŠTE ODREDBE**

**Član 1**

Ovom odlukom utvrđuju se kriterijumi za kategorizaciju, način obilježavanja, razvrstavanja i način vođenja evidencije opštinskih puteva na teritoriji Opštine Rožaje.

**Član 2**

Izrazi upotrijebljeni u ovoj odluci imaju sljedeća značenja:

- Opštinski put je javni put namijenjen povezivanju naselja na teritoriji Opštine Rožaje, povezivanju sa naseljima u susjednim opštinama ili povezivanju djelova naselja, prirodnih i kulturnih znamenitosti, pojedinih objekata i slično na teritoriji Opštine Rožaje.

- Lokalni put je javni put koji povezuje sela i naselja na teritoriji lokalne zajednice ili koji se nadovezuje na odgovarajuće puteve susjedne lokalne zajednice, a od značaja je za lokalni saobraćaj na teritoriji te lokalne zajednice.

- Nekategorisani put je površina koja se koristi za saobraćaj po bilo kom osnovu i koji je dostupan većem broju korisnika (seoski, poljski i šumski putevi, putevi na nasipima za odbranu od poplava, parkirališta i sl.)

Nekategorisani putevi su u opštoj upotrebi, osim puteva koji su osnovno sredstvo privrednog društva ili drugog pravnog lica i puteva izgrađenih sredstvima građana na zemljištu u svojini građana.

**Član 3**

Kategorija novih opštinskih puteva na osnovu mjerila propisanih ovom odlukom određuje se Prostorno urbanističkim planom za Opštinu Rožaje.

**II ODREĐIVANJE OPŠTINSKIH I NEKATEGORISANIH PUTEVA**

**Član 4**

Prema značaju za saobraćaj i funkciju povezivanja u prostoru putevi na teritoriji Opštine Rožaje su kategorisani u:

- opštinske puteve (lokalni putevi, ulice u naseljima)

- Gradska ulica je dionica puta u gradu ili naselju koja je izgrađena sa pješačkim stazama ili sa pješačkim i biciklističkim stazama i

- nekategorisane puteve.

Kategorizacija i način obilježavanja opštinskih puteva vrši se na osnovu kriterijuma za kategorizaciju, način obilježavanja i razvrstavanja opštinskih puteva na teritoriji Opštine Rožaje koje utvrđuje organ lokalne samouprave nadležan za poslove saobraćaja.

Kategorija planiranog opštinskog puta na osnovu kriterijuma za kategorizaciju i propisa o uređenju prostora, određuje se prostornim planom Opštine Rožaje.

Novoizgrađeni ili rekonstruisani djelovi opštinskog puta, sa kojim se zamjenjuje dio puta moraju biti iste kategorije kao postojeći opštinski put.

**Član 5**

Odluku o određivanju i prekategorizaciji opštinskih i nekategorisanih puteva na teritoriji Opštine Rožaje, njihovo upisivanje u Registar opštinskih i nekategorisanih puteva donosi organ lokalne uprave nadležan za poslove saobraćaja na osnovu priložene dokumentacije i na predlog komisije koja utvrđuje ispunjenost uslova za prekategorizaciju.

**Član 6**

Ulice i trgovi u gradu i naseljima definisani su Prostorno urbanističkim planom Opštine Rožaje, detaljnim urbanističkim planovima, lokalnim studijama lokacije i urbanističkim projektima.

**III KRITERIJUMI ZA KATEGORIZACIJU OPŠTINSKIH PUTEVA**

**Član 7**

Kriterijumi za kategorizaciju opštinskih puteva u smislu ove odluke mogu biti primarni i sekundarni.

Primarnim kriterijumima određuje se društveni, saobraćajni, privredni, turistički, istorijski, kulturni, zdravstveni i sportsko-rekreativni značaj opštinskog puta.

Sekundarnim kriterijumima određuje se značaj opštinskog puta u smislu saobraćajnog opterećenja i saobraćajne povezanosti sa selima, naseljima na teritoriji lokalne zajednice i putem na teritoriji susjedne lokalne zajednice.

**IV KATEGORIZACIJA NEKATEGORISANOG PUTA U LOKALNI PUT**

**Član 8**

Nekategorisani put može se prekategorisati u lokalni ako su ispunjeni sljedeći uslovi:

- da su riješeni imovinsko pravni odnosi na cijeloj trasi puta;

- da je kolovozna površina najmanje širine 3,00 m, sa izgrađenim bankinama sa obije strane kolovoza širine 0,5 m, a širina putnog pojasa 1 m, i širinom zaštitnog pojasa od 5-10 m zavisno od reljefa obije strane u skladu sa Zakonom o putevima i standardima;

- da je maksimalni podužni nagib nivelete puta 12%;

- da je urađena kompletna projektno-tehnička dokumentacija za cijelu trasu puta;

- da je put izgrađen u skladu sa projektom.

**Član 9**

Pored uslova iz člana 8 ove odluke nekategorisani put se kategoriše u lokalni put ako je:

- saobraćajno povezan sa selom,

- naseljem na teritoriji lokalne zajednice ili se nadovezuje na lokalne puteve susjedne lokalne zajednice,

- ako je povezan sa magistralnim ili regionalnim putem i

- ako ispunjava najmanje po jedan od primarnih i sekundarnih kriterijuma za kategorizaciju.

**Član 10**

Za kategorizaciju nekategorisanih puteva u lokalne puteve prije izrade tehničke dokumentacije, a koju obezbjeđuje sekretarijat nadležan za saobraćaj, neophodno je formirati listu prioriteta na osnovu sljedećih kriterijuma:

- broj naselja i broj stanovnika koji gravitira putnom pravcu;

- dužina trase puta;

- broj mjesnih centara koji se povezuju putnim pravcem;

- privredna razvijenost područja koje gravitira putnom pravcu;

- struktura poljoprivredne djelatnosti;

- povezanost sa magistralnim i regionalnim putevima;

- neophodnost odvijanja autobuskog saobraćaja;

- aktiviranje prirodnih bogatstava i obezbjeđivanje pristupa vjerskim objektima.

**V ODREĐIVANJE PUTA KAO NEKATEGORISANOG**

**Član 11**

Za određivanje nekog puta kao nekategorisanog puta potrebno je da su ispunjeni sljedeći uslovi:

- da su rješeni imovinsko pravni odnosi na cijeloj trasi puta;

- da postoji skica trase puta;

- da je kolovozna površina najmanje širine 2,5 m, a širina putnog pojasa 0,5 m.

- širina putnog pojasa računa se od ivice kosine zasjeka i od završetka nožice nasipa.

Pored uslova iz stava 1 ovog člana neophodno je da ispunjava bar jedan uslov iz sekundarnih kriterijuma.

**VI POSTUPAK ZA UTVRĐIVANJE KATEGORIJE PUTA**

**Član 12**

Postupak za utvrđivanje kategorije puta vodi se po službenoj dužnosti ili po zahtjevu mjesne zajednice u skladu sa Prostorno urbanističkim planom Opštine Rožaje i godišnjim planom za kategorizaciju nekategorisanih puteva.

**Član 13**

Zahtjev za utvrđivanje kategorije puta se podnosi u pisanom obliku nadležnom organu lokalne uprave.

Organ lokalne uprave, nadležan za puteve, formira komisiju koja utvrđuje da li je zahtjev za utvrđivanje kategorije puta opravdan i da li su ispunjeni uslovi za donošenje odluke o prekategorizaciji i upisu u registar lokalnih puteva.

Ukoliko nijesu ispunjeni uslovi za utvrđivanje kategorije puta, organ lokalne uprave nadležan za puteve će odbiti zahtjev i obrazložiti razloge odbijanja.

**Član 14**

Ukoliko mjesna zajednica nije u mogućnosti da samostalno riješi imovinsko-pravne odnose za izgradnju puta, na njen zahtjev, sporna pitanja rješiće organ lokalne uprave nadležan za imovinsko-pravne poslove.

**VII NAČIN OBILJEŽAVANJA OPŠTINSKIH PUTEVA**

**Član 15**

Obilježavanje lokalnih i nekategorisanih puteva vrši se postavljanjem table, koja sadrži oznaku kategorije opštinskog puta, broj puta i stacionažu izraženu u kilometrima.

Tabla iz stava 1 ovog člana izrađena je od aluminijskog lima sa reflektujućom folijom, ojačana je aluminijskim profilom i postavlja se na pocinčanom stubu, na visini od 1,2 m od gornje kote asfalta do gornje ivice table.

**VIII EVIDENCIJA OPŠTINSKIH PUTEVA**

**Član 16**

Organ lokalne uprave nadležan za poslove saobraćaja vodi evidenciju i Registar opštinskih i nekategorisanih puteva.

**IX SADRŽAJ EVIDENCIJE OPŠTINSKIH PUTEVA**

**Član 17**

Evidencija opštinskih puteva naročito sadrži:

1. podatke o trasi opštinskih puteva i

2. saobraćajno-tehničke podatke o opštinskim putevima.

Bliži sadržaj i način vođenja evidencije iz stava 1 ovog člana, propisuje organ lokalne uprave nadležan za opštinske puteve.

**X ZAVRŠNE ODREDBE**

**Član 18**

Nadzor nad sprovođenjem ove odluke vrši organ lokalne uprave nadležan za poslove saobraćaja.

Poslove inspekcijskog nadzora vrši inspektor za puteve.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

**Član 19**

Danom stupanja na snagu ove Odluke prestaje da važi Odluka o mjerilima za kategorizaciju i načinu obilježavanja opštinskih puteva ("Službeni list Crne Gore - opštinski propisi", br. 31/14 od 11.11.2014).

**Član 20**

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-016/25-364

Rožaje, 07.11.2025. godine

**SKUPŠTINA OPŠTINE ROŽAJE**

**Predsjednik Skupštine,**

**Almir Avdić, s. r.**